เอไอเอไทย เบี้ยเพิ่ม18% มุ่งยูนิตลิงค์
กลุ่มเอไอเอไตรมาส 3 มูลค่าธุรกิจใหม่พุ่ง 27% หนุนไทยปรับปรุงคุณภาพตัวแทน เพิ่มยอดยูนิตลิงค์
26 ต.ค. 2559

กลุ่มเอไอเอไตรมาส 3 มูลค่าธุรกิจใหม่พุ่ง 27% หนุนไทยปรับปรุงคุณภาพตัวแทน เพิ่มยอดยูนิตลิงค์
นายมาร์ค ทัคเกอร์ ประธานเจ้าหน้าที่บริหารและกรรมการผู้จัดการใหญ่ กลุ่มบริษัท เอไอเอ เปิดเผยว่า ในไตรมาส 3 มีอัตราการเติบโตของมูลค่าธุรกิจใหม่สูงสุดเป็นประวัติการณ์ โดยในประเทศไทยบริษัทยังคงให้ความสำคัญกับการปรับปรุงคุณภาพของช่องทางตัวแทน ซึ่งเป็นช่องทางหลัก รวมทั้งเพิ่มยอดขายของธุรกิจประกันชีวิตควบการลงทุนแบบชำระเบี้ยประกันภัยรายงวด
ทั้งนี้ จากรายงานสมาคมประกันชีวิตไทย พบว่าผลการดำเนินงาน ณ วันที่ 31 ส.ค. 2559 ของบริษัท เอไอเอ ประเทศไทย มีเบี้ยปีแรก 1.18 หมื่นล้านบาท ติดลบ 4% เบี้ยต่ออายุ 5.90 หมื่นล้านบาท เพิ่มขึ้น 2.58% เบี้ยชำระครั้งเดียว 4,489.5 ล้านบาท ติดลบ 15% รวมเบี้ยรับทุกประเภท 7.46 หมื่นล้านบาท เพิ่มขึ้น 18%
ขณะที่ผลประกอบการไตรมาส 3 สิ้นสุดวันที่ 31 ส.ค. 2559 กลุ่มเอไอเอมีอัตราการเติบโตของมูลค่าธุรกิจใหม่เพิ่มขึ้น 27% สูงสุดเป็นประวัติการณ์เป็น 689 ล้านเหรียญสหรัฐ หรือประมาณ 2.39 หมื่นล้านบาท (คิดจากอัตราแลกเปลี่ยน ณ วันที่ 31 ส.ค. ที่ 34.8079 บาท) ส่วนงวด 9 เดือนมีมูลค่าธุรกิจใหม่ 1.949 ล้านเหรียญสหรัฐ เพิ่มขึ้น 33% หรือประมาณ 6.78 หมื่นล้านบาท
สำหรับงวด 9 เดือนแรก กลุ่มเอไอเอมีเบี้ยปีแรก 3,688 ล้านเหรียญสหรัฐ เพิ่มขึ้น 36% หรือประมาณ 1.28 แสนล้านบาท มีเบี้ยรับรวม 1.60 หมื่นล้านเหรียญสหรัฐ เพิ่มขึ้น 15% หรือประมาณ 5.57 แสนล้านบาท